અત્યારે હું અને મારી નાની દીકરી રિમાદ્રી, એમ બાપ-દીકરી NJના એડીશન ટાઉનમાં રહીએ છીએ. મારે સ્ટોર હોવાથી રાતના બારેક વાગે સ્ટોર બંધ કરીને ઘરે આવવાનું થાય. દીકરી PNC બેંકમાં ઑફિસર છે. તે સવારના સાત વાગ્યાથી ઘરેથી નીકળી સાંજે છ વાગ્યે ઘરે પરત થાય. બીજી ડિસેમ્બર 2007ની આ વાત છે. ડિસેમ્બર એટલે અમેરિકાનાં પૂર્વ રાજ્યોમાં તીવ્ર ઠંડીનો સપાટો. સાંજે સાત વાગ્યે દીકરી ઘરે પહોંચી. મકાન ખોલવા તાળામાં ચાવી લગાવી પરંતુ તાળું બગડી ગયું હોવાથી ખૂબ મહેનત કરવાં છતાં ખૂલ્યું નહીં. અહીં દરેક મકાનને આગળપાછળ એમ બે દરવાજા હોય પણ પાછળના દરવાજાને અંદરથી લોક કર્યું હોવાથી એ પણ ખૂલી શકે તેમ નહોતું.